ევგენი კონოპლიანკა

ევგენი ოლეგის ძე კონოპლიანკა (დ. 29 სექტემბერი, 1989, კიროვოგრადი, უსსრ) — უკრაინელი ფეხბურთელი, რომელიც გამოდის „სევილიასა“ და უკრაინის ეროვნული ნაკრების შემადგენლობაში. თამაშობს ნახევარდაცვის ფლანგზე. მისი პროფესიონალური კარიერა დაიწყო „დნიპროში“ 2007 წელს. დროთა განმავლობაში ის გუნდის ლიდერად ჩამოყალიბდა და 2015 წელს უეფა-ს ევროპის ლიგის ფინალში მიიღო მონაწილეობა, სადაც მის მომავალ კლუბთან („სევილია“) დამარცხდა, ანგარიშით 3-2. 2015 წლის ივლისში ევგენი კონოპლიანკას „დნიპროსთან“ კონტრაქტი დაუსრულდა და ესპანურ გუნდში უფასოდ გადავიდა.

დნიპრო
კონოპლიანკა 17 წლის ასაკში „დნიპროს“ ასაკობრივ გუნდში გადავიდა. 2006 წლის ზამთარში კი „დნიპროს“ მეორე გუნდში დააწინაურეს, სადაც თავდაპირველად ხელფასი 300 დოლარი ჰქონდა. კონოპლიანკას დებიუტი პირველ გუნდში შედა 2007 წლის 26 აგვისტოს უჟჰოროდის „ზაკარპატიას“ წინააღმდეგ (0-0). მან 83-ე წუთზე ჯაბა კანკავა შეცვალა. პირველი გოლი კი 2010 წლის 28 თებერვალს გაიტანა ლუჰანსკის „ზორიას“ კარში (2-2).

ევგენი კონოპლიანკა თანდათან „დნიპროს“ წამყვან ფეხბურთელად ჩამოყალიბდა და გრანდების ყურადღება მიიპყრო. 2014 წლის იანვარში მისი „ლივერპულში“ გადასვლა 16 მილიონი გირვანქა სტერლინგის სანაცვლოდ თითქმის გადაწყვეტილი იყო, თუმცა შეთანხმება ბოლო მომენტში გაუქმდა. 

2014-2015 წლების სეზონი წარმატებული გამოდგა უკრაინული კლუბისთვის, რაშიც მთავარი როლი ევგენი კონოპლიანკამ შეასრულა. „დნიპრომ“ უკრაინის პრემიერ ლიგაში ასპარეზობა მე-3 ადგილზე დაასრულა, ხოლო უეფა-ს ევროპის ლიგაზე ფინალში გასვლა მოახერხა.

სევილია
2015 წლის ივლისში ევგენი კონოპლიანკამ ესპანურ „სევილიასთან“ 4-წლიანი კონტრაქტი გააფორმა. გამოსასყიდი თანხა 40 მილიონ ევროს შეადგენს. უკრაინელი ფეხბურთელის დებიუტი შედგა 11 აგვისტოს უეფა-ს სუპერთასის შეხვედრაში „ბარსელონას“ წინააღმდეგ. ის 68-ე წუთზე ხოსე ანტონიო რეიესის ნაცვლად შევიდა მოედანზე და 13 წუთის შემდეგ გოლი გაიტანა, რომელმაც ანგარიში 4-4 გახადა („ბარსელონამ“ დამატებით დროში 5-4 გაიმარჯვა).

ტიტულები და მიღწევები
დნიპრო
უკრაინის პრემიერ ლიგა: მეორე ადგილი (1): 2013-2014
უეფა-ს ევროპის ლიგა: მეორე ადგილი (1): 2014-2015

სევილია
უეფა-ს სუპერთასი: მეორე ადგილი (1): 2015-2016

ინდივიდუალური
წლის საუკეთესო უკრაინელი ფეხბურთელი (3): 2010, 2012, 2013 (ანდრეი იარმოლენკოსთან ერთად)
უეფა-ს ევროპის ლიგის წლის გუნდი (1): 2-14-2015

რესურსები ინტერნეტში
პროფილი Transfermarkt-ზე
პროფილი Soccerway-ზე
პროფილი უეფა-ს ოფიციალურ საიტზე

კატეგორია:დაბადებული 1989
კატეგორია:უკრაინელი ფეხბურთელები
კატეგორია:დნიპროპეტროვსკის დნიპროს ფეხბურთელები
კატეგორია:ესპანეთის პრიმერა დივიზიონის ფეხბურთელები
კატეგორია:სევილიის ფეხბურთელები
კატეგორია:2016 წლის ევროპის საფეხბურთო ჩემპიონატის ფეხბურთელები
კატეგორია:დაბადებული 29 სექტემბერი
კატეგორია:უეფა-ს ევროპა ლიგის გამარჯვებული მოთამაშეები
კატეგორია:გერმანიის ბუნდესლიგის ფეხბურთელები
კატეგორია:ცოცხალი ადამიანები